Dominus noster Jesus Christus humanum cupiens a diaboli laqueis genus eripi, a quo per primum hominem captivum detinebatur, nova mandata preposuit contra insidias illius quibus ad misericordiam denuo reparetur, dicens: «Date helemosinam, et ecce omnia munda sunt vobis». Quamobrem omnibus in unitate christianæ fidei degentibus, presentibus et absentibus pateat, quod ego Stephanus de Saliaco, cum fratribus meis Hugone et Gaufredo, cognoscentes, divino igne conpuncti, nos multum a principio contra christianitatis nostræ professionem egisse, atque penas eterni ignis evadere cupientes, donamus Deo et beatis apostolis ejus Petro et Paulo, fratribusque Cluniacensis monasterii, aliquit ex facultatibus nostris, pro animarum nostrarum remedio, unum curtilum in villa cui vocabulum est Crosiacus, et similiter unum pratum in villa quæ Chiminiacus nuncupatur, necnon et unum campum cum condamina quadam, eo scilicet pacto ut qui hæc tenuerit, cursum habeat in silvam, absque ullius calumpnia, sive aliqua consuetudine, quam cuique mortalium faciat.